KOMMISSIONENS FORORDNING (EF) Nr. 2123/95 af 6. september 1995 om overgangstilpasning af de særordninger for indførsel af ris, der er fastsat i forordning (EØF) nr. 2942/73, (EØF) nr. 999/90, (EØF) nr. 862/91 og (EØF) nr. 81/92, med henblik på iværksættelse af den landbrugsaftale, der er indgået under de multilaterale handelsforhandlinger i Uruguay-rundens regi

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3290/94 af 22. december 1994 om de tilpasninger og overgangsforanstaltninger, der er nødvendige i landbrugssektoren for gennemførelsen af de aftaler, som er indgået under de multilaterale handelsforhandlinger i Uruguay-rundens regi (1), særlig artikel 3, stk. 1, og

ud fra følgende betragtninger:

Ved Rådets forordning (EØF) nr. 1250/77 af 17. maj 1977 om indførsel af ris fra Den Arabiske Republik Egypten (2), Rådets forordning (EØF) nr. 715/90 af 5. marts 1990 om den ordning, der skal gælde for landbrugsprodukter og visse varer fremstillet af landbrugsprodukter med oprindelse i AVS-staterne eller i de oversøiske lande og territorier (3), senest ændret ved forordning (EF) nr. 2484/94 (4), og Rådets forordning (EØF) nr. 3491/90 af 26. november 1990 om indførsel af ris med oprindelse i Bangladesh (5) er der inden for nærmere fastlagte maksimumsmængder fastsat nedsættelser af importafgiften ved indførsel til Fællesskabet af ris med oprindelse i bestemte lande, forudsat at disse opkræver en eksportafgift;

ved Rådets forordning (EØF) nr. 3877/86 af 16. december 1986 om indførsel af langkornet, aromatisk ris af sorten Basmati, henhørende under pos. ex. 10.06 B I og II i den fælles toldtarif (6), senest ændret ved forordning (EØF) nr. 3130/91 (7), er der fastsat en nedsættelse af importafgiften på 25 % inden for en årlig maksimumsmængde på 10 000 tons;

der er fastsat gennemførelsesbestemmelser for disse særordninger ved Kommissionens forordning (EØF) nr. 2942/73 (8), senest ændret ved forordning (EØF) nr. 560/91 (9), (EØF) nr. 999/90 (10), (EØF) nr. 862/91 (11) og (EØF) nr. 81/92 (12);

Fællesskabet har i henhold til den landbrugsaftale, der er indgået under de multilaterale handelsforhandlinger i Uruguay-rundens regi, forpligtet sig til at tarificere de variable importafgifter og erstatte dem med toldsatser fra den 1. juli 1995; ændringen kan betyde, at særordningerne ikke længere kan virke, og det er derfor nødvendigt, at der som overgangsforanstaltning foretages en tilpasning af ovennævnte kommissionsforordninger uden ændring af selve ordningerne, indtil der er indgået nye aftaler med de pågældende lande;

det er således nødvendigt at udskifte begrebet afgift med begrebet told og at anvende de nedsættelser, som er indrømmet disse lande, på toldsatserne fra den 1. juli; for ikke at skade eksportlandenes interesser, er det også nødvendigt at erstatte den indrømmelse, der gælder nedsættelsen af elementet til beskyttelse af industrien, med en fast nedsættelse af importtolden;

de satser i den fælles toldtarif, der skal anvendes ved indførsel af afskallet ris henhørende under KN-kode 1006 20 og sleben ris henhørende under KN-kode 1006 30, er dem, der gælder på det tidspunkt, som er nævnt i artikel 67 i Rådets forordning (EØF) nr. 2913/92 af 12. oktober 1992 om indførelse af en EF-toldkodeks (13);

for at de ordninger, der er betinget af, at der opkræves en eksportafgift, og ordningen for indførsel af ris af sorten Basmati kan virke som tilsigtet, er det nødvendigt, at importtolden forudfastsættes; den tidligere ordning bør opretholdes, så det gøres muligt at få forudfastsat den told, der gælder den dag, ansøgningen om importlicens indgives;

der bør fastsættes en forhøjelse af den sikkerhed, der er nævnt i artikel 10 i Kommissionens forordning (EF) nr. 1162/95 (14), senest ændret ved forordning (EF) nr. 1861/95 (15), og som skal stilles for transaktionerne med forudfastsættelse;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Ris -

UDSTEDT FØLGENDE FORORDNING:

Artikel 1

I forordning (EØF) nr. 2942/73 foretages følgende ændringer:

1) Artikel 1 affattes således:

»Artikel 1

Det beløb, hvormed den told, der er fastsat ifølge artikel 12, stk. 2, i Rådets forordning (EØF) nr. 1418/76 (*), nedsættes i henhold til bestemmelserne i artikel 1 i Rådets forordning (EØF) nr. 1250/77 (**), skal fastsættes senest den tiende dag i den måned, der går forud for det kvartal, i hvilket beløbet skal anvendes.

Den i samme artikel omhandlede referenceperiode er det kvartal, der går forud for måneden, hvor denne fastsættelse finder sted.

(*) EFT nr. L 166 af 25. 6. 1976, s. 1.

(**) EFT nr. L 146 af 14. 6. 1977, s. 9.«

2) I artikel 3, stk. 2, ændres »afgiften« til »tolden«.

Artikel 2

I forordning (EØF) nr. 999/90 foretages følgende ændringer:

1) Artikel 1 affattes således:

»Artikel 1

Kommissionen fastsætter hver anden uge de i artikel 12, stk. 1, i forordning (EØF) nr. 715/90 omhandlede toldbeløb på grundlag af følgende kriterier:

- tolden ved import af uafskallet ris henhørende under KN-kode 1006 10 21 til 1006 10 98 er lig med tolden ifølge den fælles toldtarif, nedsat med 50 % og med et beløb på 4,34 ECU

- tolden ved import af afskallet ris henhørende under KN-kode 1006 20 er lig med den told, der er fastsat i henhold til artikel 12, stk. 2, i forordning (EØF) nr. 1418/76, nedsat med 50 % og med et beløb på 4,34 ECU

- tolden ved import af sleben ris henhørende under KN-kode 1006 30 er lig med den told, der er fastsat i henhold til artikel 12, stk. 2, i forordning (EØF) nr. 1418/76, først nedsat med 16,78 ECU, dernæst nedsat med 50 % og med et beløb på 6,52 ECU

- tolden ved import af brudris henhørende under KN-kode 1006 40 00 er lig med tolden ifølge den fælles toldtarif, nedsat med 50 % og med et beløb på 3,62 ECU.«

2) Artikel 3, stk. 2, affattes således:

»2. Licensen indebærer forpligtelse til at foretage importen fra det angivne oprindelsesland. Importtolden er den, der gælder den dag, licensansøgningen indgives. Dette beløb justeres i forhold til forskellen mellem den interventionsopkøbspris, der gælder i måneden for licensansøgningen, og den, der gælder i måneden for overgang til fri omsætning, idet forskellen alt efter det foreliggende tilfælde forhøjes med:

- 80 % for afskallet indica-ris

- 163 % for sleben indica-ris

- 88 % for afskallet japonica-ris

- 167 % for sleben japonica-ris.

Som indica-ris og japonica-ris forstås ris som defineret i artikel 3 i Kommissionens forordning (EF) nr. 1573/95 (*).

(*) EFT nr. L 150 af 1. 7. 1995, s. 53.«

3) I artikel 2, stk. 1, 2 og 3, og artikel 3, stk. 1, 3 og 4, ændres »importafgift/afgift« hver gang til »told«.

Artikel 3

I forordning (EØF) nr. 862/91 foretages følgende ændringer:

1) Artikel 1 affattes således:

»Artikel 1

Kommissionen fastlægger hver uge de i artikel 1, stk. 1, i forordning (EØF) nr. 3491/90 omhandlede toldbeløb efter følgende kriterier:

- tolden ved import af uafskallet ris henhørende under KN-kode 1006 10, undtagen KN-kode 1006 10 10, er lig med tolden ifølge den fælles toldtarif, nedsat med 50 % og med et beløb på 4,34 ECU

- tolden ved import af afskallet ris henhørende under KN-kode 1006 20 er lig med den told, der er fastsat i henhold til artikel 12, stk. 2, i forordning (EØF) nr. 1418/76, nedsat med 50 % og med et beløb på 4,34 ECU

- tolden ved import af sleben ris henhørende under KN-kode 1006 30 er lig med den told, der er fastsat i henhold til artikel 12, stk. 2, i forordning (EØF) nr. 1418/76, først nedsat med 16,78 ECU, dernæst nedsat med 50 % og med et beløb på 6,52 ECU.«

2) Artikel 4, stk. 2, affattes således:

»2. Importlicensen, der udstedes for en mængde, der ikke overstiger den mængde, der er nævnt i det i artikel 2 omhandlede oprindelsescertifikat, forpligter til at indføre fra Bangladesh. Importtolden er den, der gælder den dag, licensansøgningen indgives. Dette beløb justeres i forhold til forskellen mellem den interventionsopkøbspris, der gælder i måneden for licensansøgningen, og den, der gælder i måneden for overgang til fri omsætning, idet forskellen alt efter det foreliggende tilfælde forhøjes med:

- 80 % for afskallet indica-ris

- 163 % for sleben indica-ris

- 88 % for afskallet japonica-ris

- 167 % for sleben japonica-ris.

Som indica-ris og japonica-ris forstås ris som defineret i artikel 3 i Kommissionens forordning (EF) nr. 1573/95 (*).

(*) EFT nr. L 150 af 1. 7. 1995, s. 53.«

3) I artikel 4, stk. 1, 3 og 4, ændres »importafgift/afgift« hver gang til »told«.

Artikel 4

I forordning (EØF) nr. 81/92 foretages følgende ændringer:

1) Artikel 4, stk. 1, affattes således:

»1. Ansøgningen om importlicens indgives til medlemsstaternes myndigheder og indeholder en ansøgning om forudfastsættelse af den i artikel 8 nævnte told, der gælder på indgivelsesdagen.

Uanset artikel 10 i Kommissionens forordning (EF) nr. 1162/95 (*) er sikkerheden lig med 25 % af den told, der gælder for det pågældende produkt på datoen for ansøgningens indgivelse. Dette beløb justeres i forhold til forskellen mellem den interventionsopkøbspris, der gælder i måneden for licensansøgningen, og den, der gælder i måneden for overgang til fri omsætning, idet forskellen alt efter det foreliggende tilfælde forhøjes med:

- 80 % for afskallet indica-ris

- 163 % for sleben indica-ris

- 88 % for afskallet japonica-ris

- 167 % for sleben japonica-ris.

Som indica-ris og japonica-ris forstås ris som defineret i artikel 3 i forordning (EF) nr. 1573/95 (**).

(*) EFT nr. L 117 af 24. 5. 1995, s. 2.

(**) EFT nr. L 150 af 1. 7. 1995, s. 53.«

2) I artikel 5, stk. 1, tredje led, og stk. 3, litra a), ændres »afgift« til »told«.

3) Artikel 8 affattes således:

»Artikel 8

1. Kommissionen fastsætter beløbene for tolden ifølge artikel 1 i forordning (EØF) nr. 3877/86 for Basmati-ris henhørende under KN-kode ex 1006 10 27, ex 1006 10 98, ex 1006 20 17, ex 1006 20 98, ex 1006 30 27, ex 1006 30 48, ex 1006 30 67 og ex 1006 30 98 for de perioder, hvor ansøgninger kan antages, på grundlag af kriterierne i stk. 2.

2. Importtolden for Basmati-ris, jf. stk. 1, er lig med 75 % af den told, der er fastsat i henhold til artikel 12, stk. 2, i forordning (EØF) nr. 1418/76. Dog kan tolden ikke være lavere end forskellen mellem frankogrænseprisen for Basmati-ris og interventionsopkøbsprisen, idet denne forskel forhøjes med 80 % for afskallet ris og med 163 % for sleben ris.«

Artikel 5

Som undtagelse fra artikel 10 i forordning (EF) nr. 1162/95 skal der for de licenser, der udstedes i medfør af forordning (EØF) nr. 2942/73, (EØF) 999/90 og (EØF) nr. 862/91, stilles en sikkerhed på 28 ECU/ton.

Artikel 6

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes fra den 1. juli 1995 til den 30. juni 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 6. september 1995.

På Kommissionens vegne

Franz FISCHLER

Medlem af Kommissionen

(1) EFT nr. L 349 af 31. 12. 1994, s. 105.

(2) EFT nr. L 146 af 14. 6. 1977, s. 9.

(3) EFT nr. L 84 af 30. 3. 1990, s. 85.

(4) EFT nr. L 265 af 15. 10. 1994, s. 3.

(5) EFT nr. L 337 af 4. 12. 1990, s. 1.

(6) EFT nr. L 361 af 20. 12. 1986, s. 1.

(7) EFT nr. L 297 af 29. 10. 1991, s. 1.

(8) EFT nr. L 302 af 31. 10. 1973, s. 1.

(9) EFT nr. L 62 af 8. 3. 1991, s. 26.

(10) EFT nr. L 101 af 21. 4. 1990, s. 20.

(11) EFT nr. L 88 af 9. 4. 1991, s. 7.

(12) EFT nr. L 10 af 16. 1. 1992, s. 9.

(13) EFT nr. L 302 af 19. 10. 1992, s. 1.

(14) EFT nr. L 117 af 24. 5. 1995, s. 2.

(15) EFT nr. L 177 af 28. 7. 1995, s. 86.